קווין לטיפה

ביוגרפיה

לטיפה נולדה בניוארק לריטה, מורה בתיכון מקומי וללנסלוט אוונס, שוטר. הוריה של לטיפה נפרדו כשהייתה בת 10. בעודה ילדה הופיעה לטיפה בהצגות בית ספרה, שם הבמה "לטיפה" שמשמעותו בשפה הערבית, "עדין" ניתן לה על ידי דודה כאשר הייתה בת 8.
לטיפה גדלה תחת חסותה של הכנסייה הבפטיסטית ושיחקה כדורסל בבית הספר שבו למדה.

קריירת מוזיקה

לטיפה החלה את קריירת המוזיקה שלה בסוף שנות ה-80 כשהשתתפה באירועי ביטבוקסינג שכונתיים, לאחר מכן התפנתה לטיפה לתחום הראפ ונעזרה בהיסטוריון ההיפ הופ פרד ברת'וויט הידוע בכינויו "פרדי 5 האגדי" כדי להוציא את אלבומה הראשון "All Hail the Queen" שיצא בשנת 1989 בחברת התקליטים טומי בוי רקורדס.
במשך שנות ה-90 הוציאה לטיפה עוד 3 אלבומי ראפ והיפ הופ הכוללים את: "Nature of a Sista" ,"Black Reign"
ו"Order in the Court".
לאחר אלבומה הרביעי החליטה לטיפה לשלב יותר מוזיקת נשמה וג'אז בשיריה.
ב-2004 הוציאה לטיפה את אלבומה החמישי "The Dana Owens Album" שבשונה משאר אלבומיה לא הייתה בו מוזיקת היפ הופ ורוב האלבום היה מורכב בעיקר משירי ג'אז, האלבום הצליח ואף היה מועמד לפרס הגראמי.
ב-2007 הוציאה לטיפה את אלבומה השישי "Trav'lin' Light" שהורכב בעיקרו ממוזיקת נשמה, בלוז וג'אז, באלבום השתתפו גם אמנים כמו אריקה באדו וסטיבי וונדר, האלבום זכה בפרס גראמי אחד על השיר "I'm Gonna Live Till I Die".
ב-2008 חזרה לטיפה למקורות המוזיקה שלה בתחילת דרכה והוציאה אלבום שביעי שמורכב משירי רית'ם אנד בלוז והיפ הופ, הסוגות שאפיינו את לטיפה בארבעת האלבומים הראשונים שלה.

קריירת משחק

את הופעתה הראשונה בסרט ערכה לטיפה בדרמה של ספייק לי "קדחת הג'ונגל" שם הופיעה בתפקיד שולי. לאחר מכן קיבלה לטיפה תפקיד משמעותי יותר בסרט ההמשך לקומדייה המוזיקלית "מסיבה פרועה", כמו כן הופיעה בתפקיד ראשי בסדרה הקומית של רשת פוקס "רווקים חיים".
תפקידים נוספים שנתנו חשיפה ללטיפה היו במותחן הפשע "נקמה שחורה" ובסדרה הקומית "הנסיך המדליק מבל אייר".
ב-1998 השתתפה לטיפה בדרמת המותחן הבדיונית "ספרה".
בשנת 1999 החלה לטיפה להנחות את תוכנית הטוק שואו "המופע של קווין לטיפה", התוכנית סיימה את שידוריה לאחר 3 שנים.
באותה שנה שיחקה לטיפה במותחן הפשע המסתורי "אספן העצמות", בסרט גילמה לטיפה את תלמה, המטפלת של לינקולן ריים (דנזל וושינגטון) חוקר משטרתי אשר מרותק למיטתו עקב תאונה.
בשנת 2002 השתתפה בקומדיה המוזיקלית האפלה "שיקגו", בסרט שיחקה לטיפה את דמותה של מאמא מורטון שעוזרת לרוקסי (רנה זלווגר) בהגיעה לכלא. על תפקידה זה הייתה לטיפה מועמדת לפרס אוסקר לשחקנית המשנה הטובה ביותר, לפרס גלובוס הזהב ולפרס באפט"א אולם לא זכתה באף אחד מהפרסים.
ב-2003 שיחקה לטיפה בקומדיה "מפרקים את הבית" בה גילמה את שרלין מורטון, אסירה נמלטת הטוענת לחפותה ורוצה שפיטר סנדרסון (סטיב מרטין) יעזור לה לטהר את שמה. לטיפה השתתפה בתפקיד קטן בסרט השלישי בסדרת סרטי קומדיית האימה המצליחה "מת לצעוק".
ב-2004 שיחקה לטיפה בקומדיית הפעולה "טקסי בניו יורק" ובסרט ההמשך לקומדייה "המספרה".
ב-2005 הופיעה לטיפה בתפקיד ראשי בקומדיה "סלון יופי" שם גילמה את ג'ינה נוריס, מעצבת שיער שפותחת מספרה משלה.
ב-2006 דיבבה לטיפה בהמשך לסרט האנימציה המצליח "עידן הקרח", "עידן הקרח 2: נמסים מצחוק", לטיפה דיבבה בסרט את דמותה של אלי, ממותה נקבה אשר משוכנעת בכך שהיא אופוסומית, אך בהמשך נזכרת כיצד כשהייתה תינוקת נשארה לבדה ביער ומשפחת האופוסומים אימצה אותה.
בשנת 2007 זכתה לטיפה בפרס גלובוס הזהב והייתה מועמדת לפרס אמי על תפקידה בסרט הדרמה של ה"HBO" "עזרה בחיים", בסרט גילמה לטיפה את אנה, נשאית של מחלת האיידס. לאחר שבילדותה היא לקחה החלטות שגויות שהובילו לפיצול משפחתה, היא מחליטה לשפר את חייהם של חולי האיידס בעולם ולהקל על סבלם.
בנוסף שיחקה לטיפה בקומדיה המוזיקלית "היירספריי".
בשנת 2008 השתתפה לטיפה בקומדיה הרומנטית "מה קורה בוגאס" ובדרמה "החיים הסודיים של הדבורים". בשנת 2009 דיבבה לטיפה בחלק השלישי בטרילוגיית "עידן הקרח", "עידן הקרח 3: עלייתם של הדינוזאורים" את הממותה אלי.
ב-2010 השתתפה בתפקיד הראשי בסרט "פשוט נכון בשבילה" לצידו של קומון.
בשנת 2017 שיחקה בסרט הקומדיה "טיול בנות" (Girls Trip) לצד רג'ינה הול, ג'יידה פינקט סמית' ומייק קולטר. באותה שנה התארחה בעונה הרביעית של סדרת הדרמה "אימפריה" בתפקיד שרלוט בראון, בכיכובם של טרנס הווארד וטראג'י פ. הנסון.